b'\n_START_ARTICLE_\nLontoon terrori-isku 22. maaliskuuta 2017\n_START_SECTION_\nTapahtumien kulku\n_START_PARAGRAPH_\nSilminn\xc3\xa4kij\xc3\xb6iden mukaan terroristi ajoi autolla jalankulkijoiden p\xc3\xa4\xc3\xa4lle Westminsterin sillalla. Toistaiseksi vahvistamattomien tietojen mukaan autoa ammuttiin. T\xc3\xa4m\xc3\xa4n seurauksena auto ajautui kaiteisiin parlamentin l\xc3\xa4hist\xc3\xb6ll\xc3\xa4. Autosta juoksi ulos mies, joka ehti puukottaa poliisia parlamentin luona ennen ampumav\xc3\xa4likohtausta._NEWLINE_Parlamentin istunto keskeytyi tapahtumien takia, ja noin kahden tunnin p\xc3\xa4\xc3\xa4st\xc3\xa4 ihmisi\xc3\xa4 alettiin p\xc3\xa4\xc3\xa4st\xc3\xa4\xc3\xa4 ulos. P\xc3\xa4\xc3\xa4ministeri Theresa May evakuoitiin parlamenttitalosta tapahtumien seurauksena, mink\xc3\xa4 j\xc3\xa4lkeen h\xc3\xa4n keskusteli tilanteesta my\xc3\xb6s Yhdysvaltain presidentin Donald Trumpin kanssa puhelimitse._NEWLINE_Tapauksen j\xc3\xa4lkeen poliisi eristi laajoja alueita tapahtumapaikan ymp\xc3\xa4rist\xc3\xb6st\xc3\xa4.\n_START_SECTION_\nTekij\xc3\xa4\n_START_PARAGRAPH_\nPoliisin mukaan hy\xc3\xb6kk\xc3\xa4\xc3\xa4j\xc3\xa4 oli 52-vuotias Khalid Masood, alkuper\xc3\xa4iselt\xc3\xa4 nimelt\xc3\xa4\xc3\xa4n Adrian Russell Ajao. H\xc3\xa4nen tiedet\xc3\xa4\xc3\xa4n kuitenkin k\xc3\xa4ytt\xc3\xa4neen useita eri nimi\xc3\xa4. Masoodin ep\xc3\xa4ill\xc3\xa4\xc3\xa4n asuneen Keski-Englannissa. Murha-aseena k\xc3\xa4ytetty auto oli vuokrattu Birminghamista, ja Masood oli syntynyt Kentiss\xc3\xa4, Kaakkois-Englannissa._NEWLINE_Iskun tekij\xc3\xa4ll\xc3\xa4 oli mittava rikosrekisteri, sill\xc3\xa4 h\xc3\xa4n oli saanut aiemmin tuomion muun muassa pahoinpitelyst\xc3\xa4, ruumiinvamman tuottamisesta, h\xc3\xa4iri\xc3\xb6nteosta sek\xc3\xa4 laittoman aseen hallussapidosta. Ensimm\xc3\xa4inen tuomio Masoodille langetettiin marraskuussa 1983 vahingonteosta. Viimeisin tuomio tuli joulukuussa 2003, 20 vuotta ensimm\xc3\xa4ist\xc3\xa4 tuomiota my\xc3\xb6hemmin, ter\xc3\xa4aseen hallussapidosta. Aiemmin h\xc3\xa4nt\xc3\xa4 ei oltu rangaistu terrorismista, eik\xc3\xa4 h\xc3\xa4n ollut virallisesti tutkinnan kohteena. Yhdistyneen kuningaskunnan MI5-turvallisuuselin oli t\xc3\xa4st\xc3\xa4 huolimatta tutkinut h\xc3\xa4nen kontaktejaan v\xc3\xa4kivaltaisen radikalismin tekij\xc3\xb6ihin muutamia vuosia ennen Lontoon iskua 2017.'